Vogtland Arena  
Foto: Matthias Gruber
Klingenthals gamle storbakke, Große Aschbergschanze, i januar 1962.  
Foto: Ulrich Kohls / Deutsches Bundesarchiv
**Vogtland Arena** er en hoppbakke ved fjellet Schwarzberg ved byen Klingenthal i Tyskland. Hoppbakken har K-punkt 125 meter og bakkestørrelse 140 meter. Den ble tatt i bruk i desember 2005, og brukes blant annet i verdenscupen i hopp.

Anerkjent bakkerekord på snø er 146,5 meter, satt av Michael Uhrmann (Tyskland) i verdenscupen i hopp 2. februar 2011. Vegard Sklett (Norge) nådde 147 meter under trening foran et renn i kontinentalcupen 23. september 2011. Under et verdenscuprenn i kombinert 15. februar 2009 hoppet Anssi Koivuranta (Finland) 148,5 meter og David Zauner (Østerrike) 148 meter, men begge falt.

Vogtland Arena må ikke forveksles med Vogtlandschanzen (*Vogtlandbakkene*), et hoppanlegg med bakker med størrelse K80 (HS85) og K60 (HS65) i bydelen Mühlleithen i Klingenthal.

Historie
--------

Klingenthal var blant byene som ønsket å arrangere vinter-OL 1936. Som en del av OL-søknaden ble det planlagt å bygge en hoppbakke i den nordlige hellingen av Schwarzberg, omtrent på samme sted som Vogtland Arena står i dag. Den første planen for prosjektet ble framlagt av forretningsmannen Howard Willie Meisel 13. mars 1932. Han planla en stor hoppbakke med K-punkt 150 meter - en bakke som med god margin ville bli den største i verden, siden verdens lengste skihopp på den tiden var 82 meter. Men Garmisch-Partenkirchen fikk OL, og planen ble aldri realisert.

Først i mai 1957 begynte byggingen av en større hoppbakke i Klingenthal. Große Aschbergschanze (tysk: *Store Aschbergbakken*) med K-punkt 82,5 meter ble offisielt åpnet 1. februar 1959, med Harry Glaß som første hopper i åpningsrennet foran 70 000 tilskuere. Senere utbygginger brakte bakken opp i størrelse K102 i 1984, og i 1986 ble det første og eneste verdenscuprennet arrangert i denne bakken.

I tiden etter verdenscuprennet forfalt bakken. Hoppet og det meste av ovarennet ble sprengt 26. september 1990, og selve tårnet ble sprengt og heisen i bakken revet 7. november 1991. Det ble stiftet en forening til formål å få gjenoppbygd Aschbergbakken, og selv om dette ikke lyktes, fikk de kjøpt området der bakken sto. I nærheten av Große Aschbergschanze lå en småbakke, Kleine Aschbergschanze (K35), som ble bygd i 1970. Den ble i 2001 erstattet av tre nye småbakker som fremdeles er i bruk.

Dagens hoppbakke
----------------

I stedet for å bygge opp igjen Aschbergbakken, ble det bestemt at det skulle bygges en helt ny storbakke ved Schwarzberg. Vogtland Arena ble bygd mellom 2003 og 2005. 21. desember 2005 var 8 tyske landslagsløpere i kombinert de første til å ta den nye bakken i bruk. I februar 2006 ble det tsjekkiske mesterskapet i stor bakke holdt i bakken, og i mars var bakken arena for et renn i B-verdenscupen i kombinert. Det første verdenscuprennet i hopp i Vogtland Arena ble arrangert 7. februar 2007, da bakken overtok et renn som skulle vært holdt i Harrachov i Tsjekkia. I februar 2009 ble det for andre gang arrangert verdenscuprenn i hopp i bakken.

Vogtland Arena har flomlysanlegg og plastmatter til sommerbruk, og skal i tillegg til skihopping brukes til konserter og andre kulturarrangementer. Anlegget har en tilskuerkapasitet på 30 000.

Viktige renn
------------

| Dato | Vinner | Andre | Tredje | Type renn |
| --- | --- | --- | --- | --- |
| 7. februar 2007 | Østerrikes flagg Gregor Schlierenzauer | Sveits’ flagg Simon Ammann | Polens flagg Adam Małysz | Verdenscup, flyttet fra Harrachov |
| 11. februar 2009 | Østerrikes flagg Gregor Schlierenzauer | Norges flagg Anders Jacobsen | Østerrikes flagg Wolfgang Loitzl | Verdenscup |
| 3. februar 2010 | Sveits’ flagg Simon Ammann | Polens flagg Adam Małysz | Østerrikes flagg Gregor Schlierenzauer | Verdenscup |
| 2. februar 2011 | Polens flagg Kamil Stoch | Østerrikes flagg Thomas Morgenstern | Sveits’ flagg Simon Ammann | Verdenscup |
| 16. februar 2012 | Avlyst pga. sterk vind | Verdenscup |
| 13. februar 2013 | Slovenias flagg Jaka Hvala | Japans flagg Taku Takeuchi | Østerrikes flagg Gregor Schlierenzauer | Verdenscup |
| 23. november 2013 | Slovenias flagg Slovenia
Jurij TepešRobert KranjecJaka HvalaPeter Prevc | Tysklands flagg Tyskland
Andreas WankKarl GeigerAndreas WellingerSeverin Freund | Japans flagg Japan
Daiki ItōReruhi ShimizuNoriaki KasaiTaku Takeuchi | Verdenscup, lagkonkurranse |
| 24. november 2013 | Polens flagg Krzysztof Biegun | Tysklands flagg Andreas Wellinger | Slovenias flagg Jurij Tepeš | Verdenscup |
| 22. november 2014 | Tysklands flagg Tyskland
Markus EisenbichlerRichard FreitagAndreas WellingerSeverin Freund | Japans flagg Japan
Reruhi ShimizuDaiki ItōNoriaki KasaiTaku Takeuchi | Norges flagg Norge
Rune VeltaAnders JacobsenAnders FannemelAnders Bardal | Verdenscup, lagkonkurranse |
| 23. november 2014 | Tsjekkias flagg Roman Koudelka | Østerrikes flagg Stefan Kraft | Tysklands flagg Andreas Wellinger | Verdenscup |
| 21. november 2015 | Tysklands flagg Tyskland
Andreas WellingerAndreas WankRichard FreitagSeverin Freund | Slovenias flagg Slovenia
Domen PrevcJurij TepešAnže LanišekPeter Prevc | Østerrikes flagg Østerrike
Michael HayböckGregor SchlierenzauerManuel FettnerStefan Kraft | Verdenscup, lagkonkurranse |
| 22. november 2015 | Norges flagg Daniel-André Tande | Slovenias flagg Peter Prevc | Tysklands flagg Severin Freund | Verdenscup |
| 3. desember 2016 | Polens flagg Polen
Piotr ŻyłaKamil StochDawid KubackiMaciej Kot | Tysklands flagg Tyskland
Markus EisenbichlerAndreas WellingerRichard FreitagSeverin Freund | Østerrikes flagg Østerrike
Michael HayböckStefan KraftAndreas KoflerManuel Fettner | Verdenscup |
| 4. desember 2016 | Slovenias flagg Domen Prevc | Norges flagg Daniel-André Tande | Østerrikes flagg Stefan Kraft | Verdenscup |

Referanser
----------

1. ↑  FIS: Offisielle resultater kombinert hopp 15. februar 2009[*død lenke*]
2. ↑  Vogtland Arena: Geschichte Arkivert 5. mars 2016 hos Wayback Machine.

Kilder
------

* Worldcup Klingenthal (offisiell side)
* Vogtland Arena (offisiell side)
* Skisprungschanzen-Archiv: Klingenthal (Schwarzberg)
* Klingenthal.de: Die Geschichte der Vogtland Arena
* Die Klingenthaler: Vogtland Arena in Klingenthal (bilder fra byggingen)

Eksterne lenker
---------------

* (en) Vogtland Arena – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF
 |